text:
Domenie, cuant che o sin rivâts li di jê, la polente e fumave sul so taulîr e il muset al sbarbave inte sô padiele jenfri la brume dal tocj e al bastave dome servî tant che gno fradi al vierzeve la butilie di vin che al veve puartât de France.
Jo no sai cemût che agne Lene e cuei la polente e cemût che e cuei il muset, o sai dome che cuant che o voi là di jê o bêf e o mangji par une setemane.
Agne Lene, che e crôt simpri che la mê biele a mi fâsi stâ cence mangjâ, se mi viôt parâ jù “massa a la svuelta” a no pense che al è juste parcè che al mi plâs di mats, ma e crôt che o patissi la fam.
Cussì tant che o jevi il gno tai par fâ cincin jê, sot dal braç, e je simpri pronte a ficjâmi une altre fete e, tant che i dîs di no, che ‘nd ai avonde, e che o poi la tace par no scjafoiâmi parcè che inte presse di dî avonde o ai glotût il vin tai polmons, jê e torne a jemplâmi il veri di vin, come se un om al ves di vê cuatri stomis di plui des feminis.
Gno fradi, invezit, che di lenghe furlane al cognòs dome “va caghe”, al veve tacât a cjacarâ di polenta e osèi e il puar biât al si jere fat tirâ in bande di agne Lene.
Ma almancul cumò al sa che cu la nêf, i uciei a no cjatin plui nuie di mangjâ e che bisugne pensâ a lôr.
- No ai piçons - i dîs agne Lene - A nol covente. I piçons a son monis, a no son uciei a son ipopotamos volants. Lasse che a ledin a Vignesie a fâ fuî lis chechis e no achì. E no ai franzei che lôr a cjatin simpri avonde pomulis o baulis di mangjâ suntun cisimuei o un melassâr ma che par ducj chei altris uciei se tu i dâs di mangjâ al è come meti une gusele intune mede di fen e lôr a no san in dulà lâ a cirî.
Alore jê e à metût une bree parsore “la tassa das legnas”. E a lu à fat jevâ par lâ a viodi daûr de cjase cemût che a si à di fâ.
Là, al ripâr sot de linde, su la bree dal lavadôr jê e met di une bande i fruçons di pan e di polente pai mierlis, di chê altre lis semencis pai ucieluts e tal puest dal savon une scudiele di aghe che al bisugne cambiâ semai che a si glaci. Daspò a i à fat viodi cemût che lis parussulis a van a mangjâ l’ardiel peât ator di un racli e di zontâ che se no i va il blanc dal persut, invezit di butâlu vie al pues dâlu a lis parussulis e lis crostis di polente che lui al clame corn flakes...
Insome, gno fradi al à scugnût stâ cence mangjâ parcè che tant che al voltave in francês ae sô femine e aes sôs mulis ce che agne Lene i predicjave in talian - cjargnel, e tant che al voltave in talian - francês a agne Lene la storie di chel om che a Parigji al fitave la sô parussule par eliminâ i grisons tai apartaments, al jere dut vignût frêt e nol veve plui fam, dissal, ma o savìn ducj che la sô femine e je simpri di presse.
Vuê di buinore agne Lene a mi à clamât par domandâmi so jeri jo chel mone che o vevi metût su la bree dai uciei un tai di vin e il menù de zornade cun fintremai un macet di stechedincj.
Uf, par un moment o ai vût pôre che e fos par mandâmi la ultime fete di polente par pueste racomandade!
di Jaio Furlanâr
Conte n. 6


c: text/html

text:
I sin lì, a cjalâ cheste saldadure che no vûl tegnî e no savìn ce fâ. E plui che meti lis mans tes braghessis e mateâ cul argagn, russant e messedant, no nus ven tal cjâf nuie di miôr.
Aldo al volarès butâ vie dut e tornâ a tacâ, ma a son palanchis dome di lamiere Bezonal e laser Lumirìdiol.
«Cence contâ il nestri timp butât» i dîs «e se chel orcolat di un premiêr no nus metès a pan e aghe come paie, a cheste ore i saressin za a cjase, a fâ di cene o a parâ sù cu la morose».
Ma Aldo si sbasse, fasint cricâ i zenoi e gratant cu la ponte de ongule su la cunvierie di materiâl saldât mâl.
«Tabae par te, Licio» mi rispuìnt cuasit secjât «che jo i ceni cun suppostis di Minarol e pirùs di Agonile par vie di parâ sù, se no mi visi di meti in cjame la pipine bioniche, la sere no si bat claut».
No sai parcè, ma dispès mi dismentei che Aldo nol è propit a plomp e che, dopo jessi finît dentri une turbine fotovoltaiche, nol po plui gloti e nancje doprâ il so imprest come che al faseve prime.
Lûs grîse e zale, buine par buratâ corneis e encefalo, a jentre e e jes dal capanon, filtrade dai nestris ocjâi al Buronio.
«Chei sassins da farie no son ancjemò lâts vie! Se un nol sta atent e al cjale masse di dongje lis lôr lûs al va a finîle che al si sbreghe in doi» i dîs spudant par tiere, sbaliant smire e becant la sô spale.
Aldo, che nancje no si è inacuart, si jeve in pîts, cjalant la puarte taje-uranio che a nus divît di chel altri repart. «Viôt mo» mi dîs cjalantmi di stuart «a son ta mierde come nô doi, no sta fevelâ mâl di lôr se propit no tu scuegnis. E ancje chê volte pense ben prime di dî alc».
Une cuvierte di materiâl balsamic nus tapone tal moment precîs che une sirene e berle di lontan. «Cjòmo, cumò sì che si scuen lâ vie» mi dîs. «Spessee a resentâti la mûse dal balsamo batteric e ‘nin, prime che chei des scovaceris pneumatichis nus lechin i pîts”. I scjampìn dal repart cuasit corint, cence saludâ chei altris operaios, che a son ancjemò daûr a meti vie imprescj e netâsi muse e mans.
«Diopoi, ogni sere la stesse solfe, i soi stuf!» i berli al capanon montant sù ta motorete elioterapiche e fracant il boton “AMCS” (a manete cun sintiment).
La schene imberlade di Aldo mi sta denant, ancje lui striçât dentri de sô motorete modificade par chei come lui. Plui aiar mi passe intor e plui mi sint lizêr, cu la premure di lâ vie di chê zone sporcje e nere che si messede ae salive. Se o pensi che, rivâts dal doimiledusinte, o sin ancjemò daûr a barufâsi par un puest di vore, a spudâsi intor par une saldadure mal vignude, a tignîsi da cont une pipine bioniche par colpe di une turbine fotovoltaiche mal comedade, a netâsi vie il polvar balsamic prime che une schirie di britui pneumatics a ti sfondin i sghirets cence cjalâti in muse, beh, mi rint cont che nissun al è stât bon di fâ nuie dal doimiledîs indevant, di cuant che si murive colant di un cuviert, o brusâts dentri di une cisterne, o cjapâts sot di un trabicul cui cingui, o scjafoiâts da puce di fum, o lâts a scais par colpe di un messedot fat mâl o, ancjemò, cuets par dentri dal polvar di amianto, che cumò si dopre par fâ i triciclos dai fruts.
«Mi vegnarès voie di daûr pe schene a chei parsore» i dîs pivetant al ologramma dal muini «ma tant, al sarès dut dibant» e i sorpassi un sulky che, diopoi, purtrop nol è mai passât di mode.
di Renzo Brollo
Conte n. 120

robotstxt: allowed

filter: keep


text:
Ve chi la soluzion de Conte Misteriose numar 7, une vore facile, forsit, ma une vore interessante, dade dal nestri garzon de Ostarie.
Soluzion
Autôr: Gianni Rodari
Titul origjinâl: Il topo che mangiava i gatti
Titul origjinâl de racuelte: Favole al telefono, Einaudi, 1971
Tradutôr dal origjinâl: Il Garzon de ostarie
Notis
No podeve mancjâ te nestre rubriche une conte di Gianni Rodari. La lizerece ma, tal stes timp, il riferiment a significâts plui o mancul scuindûts des contis di cheste racuelte, Favole al telefono, e duncje la pussibilitât di une leture su plui plans des storiis, a son intun la ricjece che nus pant il scritôr. Fra i autôrs che si à vût mût di cognossi culì in ostarie a son trê, in particolâr e par motîfs diferents, che mi vegnin iniment leint Rodari, vâl a dî Laurin Zuan Nardin, Jaio Furlanâr e Giuliana Pellegrini. Si trate di une sensazion sogjetive, si capìs, che no vuei scrusignâ plui di tant e che o buti li dome par sintî magari cualchi altre reazion, ma che al sarès interessant scandaiâ plui a fonts, par capî parcè e di dulà che e ven.La conte presentade in cheste ocasion e je in ogni mût un biel esempli de maniere che al à Rodari di zuiâ cu la “materie prime”, la peraule, e di conseguence di creâ significâts che no si spietisi. I siei a saran sì libris “par fruts”, come che si lei te introduzion de edizion Einaudi, ma capitâts dome par câs inte scansie de leterature pe infanzie.


text:
Insome a jerin chei biei timps là, agns ‘70, intune dì cuntun cîl celest cu lis montagnis che ti pâr di tocjâlis, intune domenie di cjampanis che a sunin e di “A come agricoltura” cun “Greensleeves” come sigle su lis imagjinis di un om che al arave… insome, intune zornade cussì biele al rivà a Selvucis li di gno nono un strani vagabont. Al à une vecje biciclete rusine, di chês dai bersalîrs, cu lis gomis plenis. Daûr al jere tacât un cjaruç cun parsore pocjis robis: un materassat fat sù, cuatri peçotats e un pâr di gamelins plens di ont.
Chest Sante al domandave a gno nono di fâi di famei e di sistemâsi a durmî magari te stale. Gno nono, cussì bon, i disè di sì.
Nol è che Sante nol lavoràs, ma ogni tant dal camarin al sparive cualchi salam e lis damigjanis, un pôc a la volte, si disvuedavin. Cussì gno nono, insuspietît, si stufà e al mandà vie Sante.
No lu vessial mai fat! Di un moment a chel altri lis vacjis a tacarin a inmalâsi… di mastite… cussì la Adue, la Rome, la Pome e la Galande. Si clamà il veterinari ma no si rivà a cumbinâ nuie tal arc di diviersis setemanis.
Il nono alore al decidè di tornâ a clamâ Sante parcè che lu saveve brâf… ducj a disevin che al jere un grant espert di bestiis. Bon. Alore Sante al tornà ma il nono al veve sierât il camarin cuntun luchet grues e si partave simpri ator lis clâfs.
Nie di fâ però. Lis vacjis a vuarivin ma i salams a sparivin e il vin al diminuive. Une sere gno nono si metè di vuardie propit dentri tal camarin, platât tun caratel; si jere fat sierâ a clâf de none.
Al spietà.
La lune plene e filtrave di une barconete garantint un fregul di lûs.
Di une buse tal mûr e jentrà une suriute che, tra la maravee di gno nono, e montà sù, lant a finî parsore di chei luncs lens che a sostegnin i salams; e roseà un spali fasint colâ un biel salam e po e saltà jù par mangjâlu. In pôc timp la rosse cjar e stave sparint te panze de suriute, come par une magjie! La besteute si bagnà ancje il musìc intal merlot dopo vê roseât ancje il tapon di suro!
Alore gno nono al saltà fûr dal caratel e al tirà cuintri de surie un dai siei pesants mulots.
Colpide in plen e sfracaiade: gno nono al veve buine smicje.
Ma… Sante?
Il strani om al sparì come par incjant de cjase dai vons. Nissun al savè plui nuie di lui. Al lassà a Selvucis ducj i siei (puars) bens…
di Checo Tam


text:
Saveri Sengar, ancje se al saveve che al varès podût indurmidîsi di bot par sveâsi intun altri timp, al polsave cul nâs pal aiar su la poltrone te sô buteghe di anticuari, cuant che al jentrà di buride Arcjan Rinalt.
“Siôr Sengar, viodêt ce che o ai cjatât!” al disè trionfant e i metè sul scritori un sfuei zalit dut sbrindinât. Saveri si pleà indenant come par usmâ la cjarte.
“Ce saressial?”
“L’origjinâl dal armistizi di Cormòns. Chel che o vin firmât cui Mucs tal 1866!”
Saveri prime al cjalà il sofit, dopo al butà il voli fûr de vitrine par dâ un cuc a Place Sant Jacum, in ultin al fusilà Arcjan: “Al è un fals.”
“Cemût, un fals?! Lu ai cjatât intun bancut a Gurize e ...”
“Alc mi dîs che al è un fals.”
“Ma viodêt la cjarte, vecje, stagjonade...”
“Al baste pissâi sore.” Arcjan al restà cui dincj in bocje. Saveri si metè a ridi e Arcjan sustât lu mandà sul mus e al jessì de buteghe che l’altri al jere ancjemò che si sbultricave. Cuant che si cuietà, Saveri si jevà par cjoli de sô enormi librarie un libri polvarôs dal Lamarmora, stampât a Florence tal 1873, Un po' più di luce sugli eventi politici e militari del 1866. Al saveve che l’armistizi che al veve disponût la fin des ostilitâts fra l’Italie e l’Imperi intant de tierce vuere di indipendence, al jere stât firmât te cjase dal cont Thurn. L’anession dal Friûl al Ream al sarès rivât dome dopo la pâs di Viene, ma i jere vignude la voie di sgarfâ un pôc di plui.
Dopo une miezore che al leieve, i vignì sù une tal sumiere che, just cuant che al pensave in ce lenghe che si fevelassin a cjase dal cont, si indurmidì stravuacât su la potrone. Lu sveà un vosarili, un cinglinâ di cjicaris, nancje che, tal palaçot, al fos daûr un riceviment. Come che dispès i capitave, si jere sveât di une altre bande e intun altri timp.
Si cjalà ator: al jere sentât suntune poltrone intun curidôr in bande dal salon dindulà che i rivavin vôs che a tichignavin par talian e par todesc. Si jere sveât te cjase dal cont Thurn, in chel dì che si veve di firmâ l’armistizi. Dut a un bot, une fantate lu clamà: lu veve sgambiât pal nodâr che al veve di scrivi l’armistizi par talian. La fantate lu cjapà sotbraç e lu compagnà tal salon, dulà che a jerin chei altris rapresentants che a spietavin di firmâ, bevint e mangjant a cuatri ganassis. Intun cjanton al jere il gjenerâl cont Agostino Petitti Bagliani di Roreto, circondât di cuatri di lôr in alte uniform. Al bruntulave che nol capive nuie di ce che al jere scrit e purtrop, il majôr Caccialupi, che al saveve il todesc, in chel moment nol jere presint. Saveri si prossimà al grop di talians, al saludà cuntune riverence e si metè a disposizion pe traduzion. A un mot dal cjâf di assintiment dal gjenerâl, Saveri si fasè puartâ une pergamene, une pene di ocje e l’ingjustri, si metè suntun taulin in bande a lei il test dal armistizi e, circondât dai gjenerâi e dai colonei talians, si metè a tradusi ben e no mâl.
In mancul di miezore al rivà a voltâ dut il test e lu consegnà al gjenerâl. Dopo di un pôc, ju lassà che a barufavin par cuistions di confins e al cirì un puest cuietut par indurmidîsi in sante pâs e tornâ indaûr tal nestri timp.
Cuant che Arcjan al tornà in buteghe par invidâlu a bevi un tai, al viodè che si jere a pene sveât e al capî che Saveri al jere stât in viaç: “No stait a dîmi!”
“E invezit al è propit cussì!”
“L’armistizi?!”
“Lu ai scrit jo” al riduçà Saveri.
“Ma lait sul mus!” i bruntulà Arcjan une seconde volte e al lè a bevi il tai di bessôl.
Cronichis di Saveri Sengar
di Franco Marchetta
Note ae imagjine: Agostino Petitti Bagliani di Roreto


text:
Bielzà da bocje, a pene plui alt che une cavoce, al jere simpri tentât di volê fâ ce che ducj a volevin impedî. Jerie chê, juste une voie di fâ il contrari o ben, jerie chê une grande voie di cognossi?
- Ce jerino chei odôrs?
- Parcè chei rumôrs?
Vôi spalancâts e mans simpri prontis, al meteve il nâs dapardut par sintî, viodi, palpâ, imparâ, lei, cognossi il mont, fâ domadis matis che, a part sô none, i grancj a cjatavin noiosis, biacemai insolentis o fintremai sacrilighis ma lui, al veve di savê:
- Ce platavino i grancj sore dai armârs?
- Ce platavino lis feminis sot des cotulis?
- Parcè le gjate no vevie 'l cûl come il gjat ?
- Parcè si aial di lâ a confessâsi?
- Parcè si aial di lâ a messe?
- Lis feminis, jerino dutis santis come madonis?
- Lis muiniis, jerino feminis cence frice? Come che i veve dite sô none?
- Parcè si aial di palpâ dome le man par saludâ invezit di palpâ...
- Palpâ cê ? I veve domandât sô none cuntune oh scandalizade ma 'ne bocje da ridi.
Li al jere lât a zuiâ cu le pine de sô vicine e al jere deventât miedi cinecologo, o alc cussí. Po al jere tornât da sô none e i veve dite che cumó al saveve, al saveve dut!
- Oh! ma ce brâf, cumó che tant tu sâs, a é ora di lâ a scuela!
- Joi, parcé lâ a scuele? No vevial bielzà imparât a lei? No vevial bielzà let doi Victor Hugos? E no savevial bielzà contâ chê dal ors?
Justementri, - A no s'in sà mai avonda, i veve dite sô none puartantlu a scuele.
I zucs di canai a jerin finîts li, sule puarte de scuele. Cumó al veve di imparâ a pensâ e, di che dí, da scuele in scuele, di robe in robe e da dí in dí, il timp al jere passât. Al cricâ dai siei disevot agns,cuntune creste da punk e une voie peste da fâ 'l gjal, al veve chê di fermâsi li parcè che al in saveve avonde.
Ma ce savevial? -No s'in sà mai avonda! I veve ripetût sô none prime di jentrâ tal ospedâl. Po I veve zontât che se l'ospedâl al cjapave cure dai cuarps, le glesie des animis e le scuele dai çurviei, par cjatâ le buine strade inte vite, al jere di bessôl.
- Ma viôt di no fâ come ducj eh? A chi, o ben i oms a son plevans da pari in fi o ben a train la vita duta in friça.
- Oh, Atu capît? I veve zontât.
Po e jere muarte.
Li al veve pierdût le creste ma le voie di cognossi a jere simpri intate.
Cul furlan te sachete e 'l talian tal cjâf nol veve avonde. Alore prime di dut: Lis lenghis!
- Oh, po plui s'in sà e miôr si và. Al diseve par parafrasâ sô none.
Biade none, no i vevie imparât a cognossi i Beatles cuant che chei altris a jerin inmó cun Claudio Villa?
Gracie di jê, dal inglês dai Beatles a chel dai Stones al saveve bielzà plui de prof. Po da splaze in splaze ogni istât al cambiave di mule e di lenghe e par lui, i agns 60, a jerin stâts i agns des lenghis.
- E va ben, ma trops 69 vevial fat e disfat par imparâ tant? .I veve dite un compagn ridint.
Sí, forsit praticâ lis lenghis “on the pillow” al lave plui svuelt ma cheste teorie da lâ da flôr in flôr, come une âf, cirint l'amôr che di frice in frice, disperât, al crodeve di cjatâ, no varès plasût a sô none e si cule sô barbe ae Lenin e i ocjâi ae Lennon al dave le impression di vê dut viodût, dut savût, dut let e dut vût, a fuarce di stâ dret tal so volê savê simpri di plui, i amôrs a jerin simpri plui curts, lis falopis simpri plui grandis e al pensave in francês che se al veve tout lu, tout vu, tout su, tout eu, al veve la impression di no jessi rivât nulle part, ven a stâ inniò come che diseve so none.
Al scuegnive cambiâ di zone almancul prime dai 33 agns par no finî in crôs come un crist.Si jere alore piturât il numar 30 sul cerneli e cjalantsi tal spieli al si jere domandât: E cumó?
Po al jere lât tal cimitieri a cjatâ sô none.
Oh! E veve di sigûr dite jê viodintlu rivâ.
E lui al veve capît dut: avonde zovin par rifâ il mont e avonde vecjo par no fâ lis stessis falopis, cul time is money te sachete, al si jere dât un limit par meti sù cjase, imprese e a 40 agns sunâts, a etât dulà che ogni cristian si impronte a deventâ nono, lui al jere pront a deventâ pari.
E al si jere sposât.
- Al bisugne contentâsi di ce ch'al ven. I veve dite sô none in tun sium. E cussí si jere contentât di vê 'ne frute invezit di un bocje.
Po, come se ducj i dîs a fossin stâts di Unvier e dutis lis gnots di Istât,il timp al veve tacât a svualâ e al jere bielzà ore di menâ le sô frute a scuele.
Jerie pronte? I veve domandât. Po I veve tacât a contâi di sô none e i diseve che prime che l'orloi al suni l'atom de sô vite al podeve dî che ce ch'al saveve al jere juste chel tant ch'al bastave par no fâsi passâ par mone e ancje se nol veve inmó podût doprâ dut ce ch'al veve imparât al veve capît, finalmentri, che no si savarà mai lei ducj i libris, mai vê ducj i bêçs, ni mai di mai amâ dutis lis feminis di chest mont.
- Atu capît? Al veve domandât. Ma jê no jere plui li.
In te strade une frute a coreve daûr de int. Si plantave devant e a diseve: - Oh!
E a restave li serie, cence movisi, cun tune OH segnade te front. Cualchidun al rideve di cûr, cualchidun di scuindon o cidin cidine.
Come sô mari, come so pari e forsit come le none.
di Jaio Furlanâr


text:
Inte
Comunitât Autonome Basche il setôr des impresis linguistichis al
met adun un miâr tra societâts e libars professioniscj e al da di
vore a 5 mil personis. L’an passât il so faturât al è stât di
276 milions di euros, ven a dî l’un par cent dal prodot interni
sporc de Comunitât. A son i ultins dâts comunicâts de associazion
Lagune, nassude intal 2010 par dâi visibilitât a chest setôr, che
e à ancje anticipât cualchidune des novitâts spietadis pal 2014.
Tra chestis si à di segnalâ il lanç, tra Fevrâr e Març, des
versions euskara – spagnûl e inglês – euskara dal tradutôr
automatic dal guvier basc. Par Lagune, il plurilinguisim, che al à
di partî de lenghe proprie dal paîs, in plui di infuartî la
viertidure culturâl e la tolerance tra lis personis, al è un
strument impuartant par incressi lis capacitâts economichis dal
teritori.
Font:
Deia, 20/11/13


text:
dimecres, de novembre 14, 2007
Su e jù
Soi tornât sù par ben doi weekends di file, chel altri, di miercus fin a domenie, al jere puint, e tal me paîs e jere sagre... ae fin o soi lât a dâ une man, cui parchegjos e robis cussì, e ancje di tradutôr par un vecjo amì, che a jerin lì dôs amighis polachis, che fevelavin a vonde ben inglês (e une e jere ancje biele...) . No sai dulà che o ai let che tipo il 42% dai talian al sa fevelâ par inglês... boh, secont me a son di mancul. E ancje te universitât boh... sin metûts mâl, o ai di meti prime o dopo cualchi test di Fabri Fibra. Al fâs il coion, però al è l'unic che disedi lis robis cemût che son, parcè che son inte musiche taliane ti disin simpri chês cuatri cagadis, descrivint un mont ideâl... bon insome mi soi divertût, o ai bevût vin bon, e viodût int che no viodevi di timp. Al jere un pâr di agns che no gjoldevi cussì la sagre... o stoi invecjant. Biei timps cuant che si lave sui autoscontros... po la setemane passade soi tornât sù sabide di matine, parcè che o vevi di lâ a une fieste di lauree e tornâ a viodi chei de superiôrs... po la fieste e jere tacade di me, no che no mi ledi di vuidâ, ma se no magari a fasevin storiis pe machine, e vie indevant. Pal rest, tra un mesuts esams, o stoi lant a studiâ in biblioteche, se no no cumbini nuie, sperin ben, e stoi cirint di fâ ancje i doi progjets... îr al jere sul gjornâl, puest di call center a Dublin, 1600 euro lords (boh, no sai cemût che si dîs par furlan....), a son un grum di bêçs, in Italie za arivâ a 1000.... Ireland dreaming.... sperin prest.... par l'ultin dal an, se rivin a cumbinâ alc, a nin a Amsterdam, autobus, robis di mats, soi sigûr, ma ai dit, o fruts, o vin 20 agns, tu lu fasis cumò o mai plui. Viodarìn. Nuie di gnûf sul front sentimentâl.....
Subscriure's a: Missatges (Atom)


text:
Ai
14 di Dicembar, cundut che al sglavinave, centenârs di personis a àn
manifestât pes stradis di Tafalla par rivendicâ il dirit di vivi e
di studiâ par euskara. Cun di fat, in Navare, il teritori de
Comunitât autonome al è dividût
in trê areis:
une là che si à un ricognossiment formâl dai dirits linguistics
dai bascs, une altre là che si ufrìs
dome cualchi
servizi, e une tierce là
che cui che al fevele par euskara nol à nissun dirit.
A manifestâ, in rispueste al invît fat de organizazion Euskaraz
Bizi eta Ikasi, a jerin citadins rivâts massime di chestis dôs
ultimis areis, delegâts dai partîts nazionalitaris Bildu e Geroa
Bai, e rapresentants di diviersis associazions. Se e je vere che alc
al à tacât a movisi sul plan politic cu la propueste di modificâ
la leç su la lenghe basche, i manifestants a àn domandât di meti
fin ae division de Navare e di garantî i dirits linguistics a ducj i
siei citadins. La iniziative e pontave massime a clamâ la atenzion
sul teme dal insegnament, dal moment che te aree no bascofone no si à
acès al insegnament par euskara e aree miste il dirit al è
ricognossût ma cence che cui che al sielç lis scuelis baschis al
puedi gjoldi dai jutoris di cui che al cjape lis scuelis par spagnûl.
La iniziative e à ancje permetût di meti lis fondis par gnovis
azions rivendicativis a pro dai dirits linguistics.
Font:
Noticias
de Navarra,
15/12/14


text:
I partîts
di oposizion (PSPV, Compromís, Esquerra Unida, Esquerra Republicana,
PSAN), i sindacâts principâi (CCOO, UGT, Intersindical, SEPCV),
diviersis organizazions culturâls e di aree indipendentiste dal Paîs
Valenzian a àn sotscrit un document che si propon tant che fonde des
rivendicazions linguistichis dai citadins di cheste comunitât
autonome. Si trate ancje di une rispueste ai atacs ai dirits
linguistics puartâts simpri plui dispès cuintri di chei citadins
che a fevelin par catalan, lenghe couficiâl de comunitât. Tra lis
altris robis, intal document si domande al guvier valenzian che al
garantissi ai citadins di podê comunicâ par catalan cu lis
istituzions e che al infuartissi i cors di alfabetizazion ta cheste
lenghe, e al stât centrâl che al garantissi il rispiet de
pluralitât linguistiche ancje dentri des fuarcis di polizie. Cun di
plui, si proponin ancje azions par boicotâ chês aziendis privadis
che no ufrissin servizis par catalan.
Font:
Lasprovincias.es, 05/12/13


text:
Al jere passât un grum di timp di chê zornade e a Maur no i pareve ancjemò vêr di podê tirâ flât libar, a plens polmons, cence spindi un franc e cence scugnî pensâ cemût fâ front ai prelêfs scjafoiadiçs che la Compagnie dai Bens Comuns, puntuâl ogni mês, i notificave di vê fats sui credits che al madresseve in bancje cul so lavôr. Par dî il vêr, in barbe dal non, la Compagnie e jere la proprietarie uniche dai bens che e veve in gjestion, ma e veve mantignût chel titul riferît ai bens comuns parcè che la int e jere usade di simpri a clamâju cussì, ancje se nissun nol saveve plui parcè. Tai ultins timps, dongje di gas, lûs e aghe, la Autoritât centrâl di control e veve zontât su lis boletis ancje l’aiar che al vignive pompât tai apartaments di dut il setôr sot tiere e in chei dai plans ermetics parsore tiere, fin al penultin. A restavin esclududis dal paiament dome ciertis zonis dal ultin plan, di proprietât de Compagnie, destinadis ae alte dirigjence, dulà che al jere riprodusût in artificiâl l’ambient di difûr, e la architeture des costruzions e previodeve teracis viertis par finalitâts turistichis. Ma chês Maur no lis veve dal sigûr mai viodudis e tant mancul praticadis.
Fra chei pinsîrs, il zovin si cjatave dispès a cjalâ il berdei gjeometric dai tubui che ur passavin alts, parsore dal cjâf. Te sô ativitât di prime, al veve simpri fat dissens e progjets di un pilon o di un tubul a la volte e sun chel si concentrave. Si ben che al savès che altris centenârs di progjetiscj come lui a stevin fasint il so stes lavôr, tal stes moment, nol veve mai considerade une vision complessive o plui largje des oparis metudis in vore. Cumò, di difûr, al podeve vêle. E no dome riferide al aspiet e al spazi ocupât des costruzions realizadis, ma ancje in rivuart a la sveltece tal fâlis. A voltis, un tubul, che te matine ancjemò nol esisteve, sot sere al veve za traviersadis, tant che un vier di metal, dutis lis incrosaduris che a formavin la stele badiâl a nûf pontis, parsore de zone li che si jerin stabilîts e, te gnot, si pierdeve vie aromai in lontanance, par finî cuissà dulà. Darest, plui svelte la robe e zirave tai tubui, int comprendude, e plui a jevavin tes bancjis i conts des Compagniis. Par chel a vevin fermât di fâ stradis: masse lentis!
Li che cumò a vivevin, Maur e Glo a vevin scugnût imparâ a piâ il fûc cun mieçs di fortune e par mangjâ a vevin di rangjâsi lant a cjace. No vevin ni orlois ni calendaris, e cussì a vevin tacât a misurâ il timp scrutinant la lune e stazant la altece e la fuarce dal soreli. Di bot, Maur al pensà che, stant ai siei conts, dal moment che lui e Glo a jerin jessûts dal mont di dentri par jentrâ tal mont di difûr la Lune si veve fate nûf voltis. Al cjapà Glo pe man. Lu faseve dispès di cuant che la panze di jê e veve scomençât a cressi, e soredut cumò, che si jere ingruessade di no crodi.
Intant la Lune, sflandorose, e jere jentrade intun dai ricuadris di cîl lassât libar dai tubui e che al formave juste une des nûf pontis de stele. In chê suaze, e lusive cuiete e fuarte, impiant lis dôs perlis dai voi di Glo incalmâts te piel nere de muse.
«I mancje une virgule par rivâ al colm» al suspirà Maur sot vôs.
La gnot e jere cidine.


text:
lunedì 9 febbraio 2015
Viaç di gnocis
5 coments:
- Giovanni Nello Malisano ha detto...
-
Bepo tra stelis, bestiis, curtîi, ufos, sants, la stradealte ven fûr il to snait. Chel di un om presat, che al studie, al pense, al scandaie sui misteris dal mont, su lis sôs storiis, intrics e cence pierdi i gust de ridade e cuntun fregul di poesie. Po dopo inte lenghe mari: par furlan.
- 10/02/15, 09:47
-
-
Masse bon Nelo. Un pôc chi e un pôc là a si cîr di tignî il fîl de vite. Bepi
- 10/02/15, 14:31
- Galliano ha detto...
-
Biele Bepi e ben scrite, tu nus mostris une forme di vivi dai confinants intai nestris paîs. Mi ricuarde che tal gno intai agns 50 a meterin sù une opare di teatri cun chest tragjicomic paisan, si intitulave "Sgjarnete".
Al sucedeve un pôc di dut, si faseve des bielis ridadis.
- 11/02/15, 15:46
- Luciano Marinig ha detto...
-
Viodistu Bepi,las tos contis oltri a plasemi pal biel legaç furlan, riç di peraulis passadis in dismentie, mi plas ancje pal mut ca tu cjantis il nestri vecjo Friul,tamesant la flor das vecjs costumancis al fin semenalis in chel teren arid dai nestris dis. Cun stime. Lussian. N.B.domandi scuse pa mancjance dal acent circonfless,no ai maestrie sul ordenador.
- 13/02/15, 12:51
-
-
Lussian, ce bon ch'a tu ses. Lis mês contis a li sgarfi fûr da la memorie e dal cûr e 'sint ch'a soi vie di un grum di agns de Piçule Patrie, il lengaç a nol è stât "sporcjât" dai strambolots talians e merecans. Po dopo o ài di panditi ch'o dopri une vore di voltis il coretôr ortografic e il dizionari dai sinonims e contrariis, ch'a mi judin un grum, cence dismenteâ che il Mestri Gelo a mi rimande simpri indaûr il compitin corêt. Lu ringracii. Bepi
- 14/02/15, 22:38


text:
Romanie: i arumens a domandin il ricognossiment come minorance
La comunitât arumene de Romanie e à domandât che i vegni ricognossût il status di minorance nazionâl. La domande e je stade fate indenant in maniere uficiâl ai 23 di Mai intal palaç dal Parlament rumen, a Bucarest, denant di 1500 rapresentants des associazions de minorance e di delegâts des comunitâts arumenis che a vivin in Albanie, Bulgarie, Grecie e Macedonie. In Romanie, di fat, i arumens no àn ricognossûts i dirits di chês altris minorancis nazionâls, tant che une rapresentance in Parlament o la pussibilitât di doprâ la lôr lenghe inte scuele, intai mieçs di comunicazion e in glesie. Pes autoritâts rumenis i arumens no son une nazionalitât autonome, ma dome une comunitât che e fevele un dai cuatri dialets dal rumen.
Font: Divers.ro, 02/06/08; Eurolang, 02/06/08


text:
Ai
25 di Jugn, la Rêt Europeane pe Avualiance Linguistiche (ELEN) e à
denunciât denant dal Consei dai dirits umans de ONU la
discriminazion linguistiche che si cjatin a patî intal stât spagnûl
i citadins che a fevelin par catalan, galizian, basc, asturian e
aragonês. La delegazion – formade di rapresentants des
organizazions Plataforma per la Llengua, Acció Cultural, Mesa pola
Normalización Lingüística e Iniciativa pol Asturianu – e à
presentât un rapuart là che a son dentri i atacs rivâts di
istituzions statâls cuintri di chestis cinc lenghis a nivel
scolastic, aministratîf, de justizie, dai mieçs di comunicazion e
v.i. Lis provis che si cjatin intal rapuart, al è stât dite intant
dal incuintri, a permetin di afermâ che intal stât spagnûl la
discriminazion cuintri des lenghis minorizadis al è alc di sistemic
e, par cierts aspiets, istituzionalizât. Il coordenament al domande
duncje al Consei dai dirits umans de ONU di riclamâ lis istituzions
spagnolis par che a metin fin a cheste situazion. La Rêt Europeane
pe Avualiance Linguistiche e à po anticipât che e domandarà ae
Union Europeane che e invii une procedure di infrazion cuintri dal
stât spagnûl par vê violât la Cjarte europeane dai dirits
fondamentâi e la diretive su la avualiance. Intant de audizion,
l’ambassadôr spagnûl nol à contestât nissun dai abûs segnalâts
intal rapuart, ma si è limitât a dî che in Spagne no si discrimine
nissun.
Font:
Ciemen,
25/06/15;
Sermos Galiza, 25/06/15;
La Veu, 26/06/15;
El Punt Avui, 26/06/15


text:
L’Udin al piert ancje cuintri dal Milan. La scuadre di Colantuono e zuie un prin timp flap e smamît e dopo dîs minûts e je za sot di doi goi, intant che e finìs il prin timp fintremai cuntun passîf di trê rêts. Dopo dal interval i blancs e neris si stramudin, sei sul plan tatic che in tiermins di spirt e di caratar, a mostrin cûr, gjambis e cerviel, ma nol è avonde. Cussì la lôr situazion in classifiche e je ancjemò plui grivie, cun dome trê pont in cinc partidis e cun cuatri sconfitis une daûr di chê altre.
I blancs e neris a jentrin in cjamp cun Domizzi titolâr in difese, al puest di Danilo, infortunât, e ancjemò cence Widmer. In atac il mister al sielç la cubie Di Natale – Thereau, intant che in cjase milaniste Mihajlovic al manten la promesse di fâ zuiâ Balotelli fin dal principi.
SuperMario nol tradìs la fiducie dal tecnic serp e dopo cinc minûts si concuiste une buine punizion – fal di Iturre – e le trasforme inte maniere miôr, stant che Karnezis nol rive a fâ nuie altri che lâ a recuperâ la bale tal sac. Ancjemò altris cinc minûts di partide, plui o mancul a sens unic, apart un colp cul cjâf di Thereau, e e rive ancje la seconde segnadure dal Milan: Montolivo al pescje indenant Bonaventura, che al salte Badu e le bute dentri.
L’Udin al patìs il ko, al è sdrondenât, al prove a fâ alc, ma al mostre di rivâ dome fin a un ciert pont. Bacca al podarès segnâ il tierç, ma su la sô strade al cjate Karnezis, cussì il tris milanist al rive juste prin de polse cun Cristian Zapata, che al fâs chel dal ex cul cjâf, su corner di Bonaventura.
Su lis tribunis di chel che pal moment si clame ancjemò Stadi Friûl – e che al sarès ben che si clamàs ancjemò cussì e soredut che al ves alc di plui di furlan, in ducj i sens – l’aviliment al è gjenerâl e soredut justificât, tra marcjât, prestazions e politichis societariis, e i trê goi cjapâts a pesin tantonon.
Al è legjitim pensâ che mister e zuiadôrs a vedin vût alc ce dî, vie pal interval, stant che l’Udin al torne in cjamp cuntune altre muse cuntune idee di zûc: Piris al reste fûr e al jentre Duvan Zapata, la scuadre e partìs cu la britule in man e intal zîr di pôcs minûts al rive il gol di Badu. Cumò al è il Milan che al tartaie, denant de furie dal atac furlan e soredut di Duvan Zapata, che al siere cul gol une biele iniziative di Thereau, e che al va une vore dongje ae rêt de paritât.
De pression blancje e nere a saltin fûr dome corners e punizions: il Milan al tire sù la muraie di difese e al manten il vantaç, ancje dopo des ultimis conclusions di Bruno Fernandes e di Wague.
La prossime partide e je in trasfierte, cul Bologne: a coventin la grinte dal secont timp di nossere e si scuen fâ ponts. Se di no, o sin proprit malamentri.


text:
martes, 25 de mayo de 2010
25 di Mai 1810 - 2010 Bicentenari Argjentin
Vuê o unìn concetualmentri une fieste e une frase: la fieste pal inovâl numar 200 de rivoluzion dal 25 di Mai dal 1810 e une frase unevore cognossude che dîs: “I Argjentins a dissendin des nafs”.
Ducj o savin che, in realtât, chei che a son sbarcjâts des nafs in chest lontan e austrâl puart di Buenos Aires, a son stâts i milions di emigrants che rivant di tieris lontanis, a àn contribuît cul lôr lavôr e sfuarçs ae costruzion di cheste nazion.
La emigrazion taliane e je stade une des plui numerosis rivadis a
la Argjentine e fra lôr i furlans. Il larc viaç a traviers l’atlantic al durave plui o mancul un mês e par tancj il puart di partence e jere Gjenue cun destin finâl Buenos Aires, fasint des fermadis intermediis.
In Argjentine tancj a àn fondât coloniis impuartantis tal interni dal paîs; za che in chei agns il teritori Argjentin al jere scuasi spopolât e si veve bisugne di man d’opare par lavorà lis imensis estensions di tieris. Altris si son fermâts tai centris urbans.
I furlans in Argjentine a mantignirin lis lôr usancis e costums, conservant vîf il ricuart dal lôr paîs.
A son tantis lis personalitâts di origjin furlan e dissendents che si son distacats pes lôr ativitâts in diviers ambits de vite nazionâl, te politiche, te religjon, tes arts plastichis, te musiche, tai sports e la culture.
I interessats a cognossi tai detais i nons di chescj protagoniscj a puedin ricori al libri “Los Friulanos”, editât de Associazion Dante Alighieri di Bs. As, scrit dal Dotôr Eno Mattiussi, un furlan nassût a Pantianins, in provincie di Udin, emigrât in Argjentine tal an 1947 e che al è stât President dal ex Centri di Culture Argjentin Furlan.
Come furlans di origjin e come Argjentins dissendents di furlans, il nestri salût ae Republiche Argjentine
---
miércoles, 19 de mayo de 2010
Jacum dai zeis...
Giacomo Bonutti, clamât “Jacum dai zeis”, al faseve il marcjadant ambulant, al jere nassût a Paradîs di Pucinie tal 1855, e al viveve a Talmassons.
Al vignive clamât il “Re dai marcjâts”, al è deventât famôs pai soi scherçs, pe sô origjinalitât e improvisazions.
Lis contis di Jacum dai zeis a son cognossudis dapardut il Friûl, tant di meretâsi insiemi al mussut un monument, tal comun di Codroip.
Us contarai une piçule conte, che à fat il zîr dal Friûl, come dutis lis sôs storiis .
A mi me àn contade cussì......
Une dì Jacum biel lant a cjase sô, cul cjar cjamât di marcjanzie, al viôt che la perpetue dal plevan dal so paîs, e meteve a suiâ des cjamesis, volìnti fâi un scherç al predi, di scuindon al cjape su une e se puarte a cjase.
Tal doman si met su cheste cjamese, cumbinazion che al passâ denant de canoniche si cjate tu a tu cul plevan, chest, che nol saveve il fat, i dîs:
- bundì… Jacum, cemût vadie? -,
- eh..siôr plevan, (e passantsi la man tor il golet de cjamese) i rispuint:
- un tic comudute di cuel –
- ma va la, tu simpri tu âs lis tôs - i disè il predi,
- eh no “Lustrissim” cheste volte e je des sôs - !!
O varès capît che l’umôr di Jacum al jere sclet, ma che al saveve fâ ridi cu la sô grande umanitât.
Mandi.
---
miércoles, 5 de mayo de 2010
"il cjanton di Anute" I dincj di lat
La cjase e jere grande e antighe in chel paisut solitari, lontan des citâts modernis. Lis parets di gruessis pieris discompagnis, tacadis tra di lôr cun savalon e pantan, tal jenfri si viodeve cualchi frissure che la misturance no jere rivade a stropâ.
I vecjos a cirivin di trasmeti ai fruts i us e costums ereditâts dai lôr viei. La frute in etât precoç e veve imparât, che ogni volte che i colave un dint di lat e veve di platâlu jenfri chês pieris, cussì cuant che di vecje e murive ju varès puartàs cun je.
Il barcon dal dormitori al jere une vore grant, cjalant fûr e viodeve un cîl celestin e lâju lontan lis montagnis sblancjadis di nef, ma purtrop no i bastave.
Il so sium al jere di vê une cjase come chês viodudis in citât, cuant che e leve a fâ spesis cun sô mari. Al cjalâlis tant bielis, ben pituradis e i mûrs drets, e leve in gaudie.
Une dì, bielzà cressude, la fantate e lassà il paisut, lant a vivi tune citât cu lis cjasis gnovis e pituradis, ma la sô cjamarute e jere tant piçule che al jentrâ e sintì frêt, chês parets ai davin sbisie, malcuietece, si sintive come presonire.
E vierzè il barcon cjatantsi denant di une grant cjasament che al paronave la citât, si spaurì no viodint chel cîl celestin che viodeve te sô cjase lontane, sintint un dolôr profont par vele bandonade. Di colp, daurman i jentrà une voie di tornâ ae sô cjase di pieris discompagnis dulà che a jerin platats i soi piçui dincj di lat.
---
Cheste conte, premiade l’an passât de "Upam" tal cors di leterature de Universitât par majôrs, le à scrite Anute Leonarduzzi, di Rosari Santa Fé, Argjentine.
Cheste conte, premiade l’an passât de "Upam" tal cors di leterature de Universitât par majôrs, le à scrite Anute Leonarduzzi, di Rosari Santa Fé, Argjentine.
---
Suscribirse a: Entradas (Atom)


text:
Al propon alore di fâ fevelâ l’ipotetic lari…Chest al ricognossè la ladrarie, ma al zontà di vêsi vedût tal oblic di fâlu, i siei fiis a stavin muriint di fan, e che al jere un probleme grivi, intrigôs cjatâ lavôr. A part che il so vicin al jere une vore ric e al podeve spietâ fin tant che ai vês podût paiâi…Il judiç, daspò di vê rifletût a dilunc, i à dât parimentri la reson.
I dissepui, si son mostrats maraveâts che il lôr mestri al podè concedi la reson a lis dôs versions contraditoris dai stes fats…si lamentarin devant dal lôr savi mestri.
Il judiç ur à rispuindût, daspò di vê meditât a dilunc su la cuestion…Che ancje lôr pûr a vevin reson.
----
Il jasidisim al è une curiint mistiche dal judaisim che si je disvilupade te Europe orientâl tra i secui XVIII e XIX.
Se o definìn il paradòs come: “Afirmazion assurde cun aparence di veretât”, cheste narazion e somee esponi che a esistin diferentis formis di “vê reson”, e dutis lôr legjitimis.
http://leturisencastellano.blogspot.com/2011/07/cuento-jasidico.html


text:
La bande Stramaccioni e va indenant a sunâ la sô musiche cun caratar, cualitât di zûc e concretece ancje cuintri dal Parma. No son mancjâts nancje cualchi erôr e cualchi ingjenuitât, ma propit tai moments di dificoltât la scuadre e à tignût bot e e à tirât fûr lis ongulis e i talents. Cussì e je finide 4 a 2 pai blancs e neris, che si confermin te tierce posizion in classifiche.
L’Udin si presente cuntun arbul di nadâl flessibil – difese a cuatri e Di Natale di bessôl in prime linie, che in cierts moments si zove dal avanzament di Thereux che al stramude il 4-3-2-1 intun 4-3-1-2 – cuintri dai emilians che Donadoni al met in cjamp cul modul 4-3-3.
Tal prin cuart di ore lis dôs scuadris si studiin e si controlin. La prime iniziative ofensive che e merete segnalade e je chê che si disvilupe sù par jù al minût numar 19 su la linie Badu-Totò, ancje se al è il Parma, mancul di cinc minûts plui indenant, a vierzi lis segnaduris cun Mauri, che al profite di une distrazion difensive de scuadre furlane.
L’Udin al reagjìs cemût che al covente: Badu al confezione un balon saurît pal un a un di Di Natale, Karnezis al siere la puarte ai cuintriatacs dai ducâi e di une acelerazion di Widmer al nas il gol dal prin vantaç temporani dai furlans cul cross dal zuiadôr svuizar che al rive a Totò, che al segne. Al somearès che il prin timp si sieri cul 2 a 1 pai parons di cjase, ma nol è cussì. Widmer al bute jù Mauri in maniere ingjenue: rigôr e gol di Cassano.
Tal secont timp l’Udin nol cambie ni struture tatiche ni formazion. La scuadre di Stramaccioni e incrès la sô pression ofensive cun Kone, Di Natale, Thereux e cui inseriments di Hertaux. Propit di une acrobazie dal difensôr francês cun licence di lâ in atac al rive il 3 a 2 che al see lis gjambis ai aversaris. A chest pont l’Udin al rinfuartìs lis liniis difensivis, cun Domizzi al puest di Kone, e al lasse Di Natale di bessôl a tignî in vuaite la difese dal Parma. Tai ultins vincj minûts e je glorie ancje par Muriel, che – compagn di Di Natale che al va a sostituî – al mostre di vê recuperât dopo des pachis cjapadis cu la Lazio e al palese energjie e dinamisim, intant che il Parma al reste in dîs cu la espulsion di Acquah.
Dal contribût dal colombian si zove dute la scuadre, atente indaûr e vivarose indenant, e in particolâr Therau che al rive a meti tal sac il balon dal 4 a 2 finâl.
E je fieste grande: gjoldìn, stin «calmuts» e anìn dilunc.
Domenie che e ven: Udin-Cesena.


text:
Gjavade
la Corsiche, lis elezions regjonâls intal stât francês a àn
lassât cence rapresentance cuasi ducj i moviments nazionalitaris che
si vevin presentâts. In diviers câs, come pe Catalogne
Nord o pe part setentrionâl dal Paîs
Basc la inclusion di chescj teritoris
in Regjons aministrativis cetant plui grandis e à discoragjât
fintremai la partecipazion di candidâts nazionalitaris. In Bretagne
la coalizion sovraniste Oui la Bretagne
vuidade di Christian Troadec e je stade la cuarte plui votade tal
prin turni, ma cul so 6,71% no à vût acès al secont turni là che
si è imponût cul 51,41% dai vôts il candidât socialist Jean-Yves
Le Drian. Di segnalâ la partecipazion ancje di un candidât
indipendentist, Bertrand Deléon, che però nol à passât l’1% des
preferencis. Des trê grandis Regjons che a dividin la Ocitanie,
chê de Provence – Alps – Côte d’Azur e sarà guviernade dal
centri diestre (in gracie dal ritîr intal secont turni dal candidât
socialist par evitâ une vitorie dal Front
National), intant che la vitorie e je
lade al front progressist sei inte Regjon Aquitanie – Limosin –
Poitou-Charents, sei in Lenghedoc – Roussillon – Sud Pireneus. Te
coalizion di centri çampe che e à vinçût inta cheste ultime
Regjon al è stât elet ancje Patric Roux dal Partit
Occitan. Te Regjon aministrative che e
ten dentri Alsazie,
Lorene, Champagne e Ardenis si presentave ancje la liste
nazionalitarie Unser Land
che intal prin turni e à cjapât il 4,73% inte circoscrizion
gjenerâl, ma in Alsazie e je stade tra i partîts plui votâts.
Font:
Jornalet, 14/12/15; Agence
Bretagne Presse, 14/12/15; Le Monde, 14-15/12/15


text:
Il mestri unic.3 coments Publicât da il crot il lunedì, ottobre 20, 2008
La robe plui sureâl dai politics che a vegnin a propagandâ la bontât dal mestri unic, che a son daûr a tornâ a meti in vore, a son i ricuarts dai lôr di mestris, ducj bogns e brâfs!
Parfin a la ministre, (che no je che vedi 70 agns), i à telefonât in direte televisive la sô di mestre. A someave di lei une pagjine di libri dal '800, cun tante di che mêl che ancje al De Amicis i sarès vignût il diabete!
Dut câs il mestri unic plui famôs nassût intal stivâl lu vin vût nô a Tumieç (se no mi confont te frazion di Cjanive), fra il 1906 e il 1907.
A chei timps al jere facil che i mestris a vignissin di lontan par insegnânus ben il talian. Il non di chel mestri famôs al jere Benito Mussolini.
I jere tocjade une seconde elementâr cuntune cuarantine di canais e, se si vâ a viodi i documents de epoche, nol è che al vedi fat propite une grande figure.
Intal stes periodi Hitler al jeri a Viene che al cirive, cence rivâ, di jentrâ inte Academie des Bielis Arts.
I doi amigos a saran dai bogns mestris par masse int di li a cualchi an.
Mestris unics naturalmentri.
Storiis2 coments Publicât da il crot il giovedì, marzo 27, 2008
In font a viâl Triest a Udin si rive in place Oberdan, passant par là mi è vignude voie di contâ dôs storiis di cent e passe agns indaûr.
La prime e je che di Wilhelm Oberdank cognossût in Italie come Guglielmo Oberdan, zovin nazionalist triestin che tal 1882 al veve cirût di copâ l'imperadôr Austriac in visite a Triest. L'atentât al falì e il zovin atentadôr al fo condanât a muart e picjât.
Al è considerât un dai grancj martars dal patriotisim talian, su di lui a son stadis fatis poesiis, cjançons, placis e scuelis.
La seconde storie e je che dal republican Giovanni Passannante nassût a Salvia di Lucania tal 1849. Cuant che il re talian Umberto I al visità Napoli intal 1878 lui al à cirì di curtissâlu. Cjapât e impresonât al fo torturât par fai confessâ i nons dai siei compliçs ancje se inte realtât al veve fat dut di bessôl.
Sô mari, di plui di setante agns, i siei fradis e lis sûrs a forin metûts in manicomi par il rest de lôr vite, il sô paîs al scugnì cambiâ di non e ancjemò vuê si clame Savoia di Lucania.
Passannante al fo condanât al ergastul. Al fo sierât incjadenât intune preson cence lûs e cence cagadôr, alte 1 metri e 40. Nissun i podeve fevelà. Dopo agns di preson, une volte deventât mat, al fo trasferît in manicomi. Muart tal 1910 i fo taiât il cjâf che al fo tignût in mostre al museu criminologjic de aministrazion penitenziarie dal 1936 al 2007 cuant che ae fin al fo soterât.Dôs storiis di terorisim une vore tristis e malinconichis, dôs storiis talianis.


text:
Za fa 100 agns3 coments Publicât da il crot il lunedì, marzo 29, 2010
Come che nus conte l'ultin numar dal Diari, vuê a son 100 agns di cuant che al è nassût Tarcisio Petracco.
Za fa cualchi an che o ai let il so libri su lis lotis par rivâ a vê la Universitât furlane.
Se o fossin a Hollywood di une storie cussì si podarès tirâ fûr un filmon, une di chês bielis storiis pai dirits plenis di colps di sene, ribaltons e emozions.
Ma no je une storie inventade e je sucedude dal vêr.
Chi fieneggia sull’alpe?3 coments Publicât da il crot il lunedì, luglio 21, 2008
"E poi chi fieneggia sull'alpe?" cheste e je la famose batude fate di un baron de universitât di Triest intai agns '60 par spiegâ la no convenience di vierzi une universitât a Udin. Cumò che si torne a cjacarâ di un sôl ateneu in regjon mi somee just ricuardâ chês peraulis.
Viodude l'ande al è probabil che di ca in curt o tacarin a lei sui gjornâi des conseguencis negativis dal abandon de mont, dal fat che no fasint plui lens come une volte i boscs a stan deventant salvadis, dal risi simpri plui grant di franis e incendis, par no fevelâ des invasions des cavaletis e saio jo di ce altri...


text:
No molâ2 coments Publicât da il crot il mercoledì, ottobre 13, 2010
O met un dôs fotos dal conciert par Onde Furlane di Sabide stade a Cjasielis.
Tante int.
Tante musiche.
I fruts di fûr a zuiâ cul fûc fin che nol tocje tignîju in braç.
Nol ven voe di molâ.
30 agns di Onde Furlane0 coments Publicât da il crot il martedì, febbraio 02, 2010
Come vuê 30 agns indaûr e nasseve Radio Onde Furlane.
I vevin dât sîs mês di vite ma e je ancjemò ca.
30 agns no son migo pôcs, cumò e je la ore di meti il cjâf a puest e di pensâ a maridâsi!
Il sium impussibil pal Friûl e sarès il vê une television furlane. In fin dai conts se o sin rivâts a fâ une imprese cussì cu la radio parcè no varessino di sperâ.


text:
mercoledì 10 febbraio 2010
Se a contassin i se
I vevin cjacarât un gran ben dal grant magazin de basse: si sparagne, e je grande sielte, tu cjatis di dut e a bon presit. Michêl al fâs l'operari te grande fabriche di Puçui, ven a stâi la vecje Safau dulà che lui al lavore di frut, se cumò a 'nd à cinquante, di plui di trentetre agns, di cuant in seconde Malignani al è stât sbociât pe seconde volte. Alore so pari contadin i à dit: «Vonde monadis, cumò a vore!»
Se tal 1989 e je deventade Abs, Bertoli Safau, la mignestre e je simpri chê, turno e pôcs bêçs. Se Michêlstant a Cjassà, par sparagnâ a 'nt fâs cuarante par rivâ tal centri comerciâl, al cjate parchegjo in tante malore che al è plen, al cjamine par sîscent metrots, e al jentre tal grant magazin de basse, e si bute tal mismàs di slâfs e triestins spietant di vê un comès. Chel in mieç minût i dà svelt une spiegazion che nol capis, in pratiche rangjiti, che nol à timp.
«O ai di sielzi», si dîs Michêl, «tra il super digjitâl42poleârs cun decoder e riceviment satelitâr di doimil euros e il Mivar vincjesîs pollici a matrice attiva HD Ready».
Ce dal caz fossin chei poleârs atîfs Michêl no lu saveve. Se al capive alc, al jere nome che il presit di tresinte e otante al jere bon. Nancje a dî une altre file par ordenâ. «Se i va ben», i spieghe un altri comès in premure «ve ca il so biliet!». Cul bilietut, e je une altre file par paiâ. Nuie televisôr, bisugne lâ di fûr, fâ un zîr dal capanon, jentrâ tal magazin e dopo une altre file ti puartin il carton e tal poin alì. Tu âs di cjapâlu bessôl, vierzilu, tacâ la spine e provâlu par no menâlu vie cuntun difiet. «No ai di pierdi la pazience parcè o stoi sparagnant!» si dîs Michêl «Cumò o ai di rivâ là de machine lassade là vie insom».
Al è trafic e confusion. «O lassi ca il televisôr par lâ a cirî la machine» al dîs, ma no interesse a di nissun. Se al rive dongje al puarton altris vincj di lôr a àn pensât di fâ compagn, si intrighisi un cul altri. Al puarte fûr il televisôr par cjamâlu e nol stâ, al sbasse dutis lis sentis de Uno celeste dal '94, ma i tocje lâ vie cul puartelon viert parcè il cjanton adalt dal carton nol lasse sierâ. A son lis siet e Michêl al jere rivât as trê, al à sparagnât forsit nie e doprât cuatri oris par incazâsi come un tricheco cul mâl di dincj, cun di plui al è incrudulît frêt par vie dal portelon viert e nol sa cemût che al fasarà a cjase a metilu in vore. «Se lu ves cjolt su pe tresemane, al costave compagn e mal puartavin cjase, e se la femine no leve vie cun chel marochin puartantsi vie la television mi sparagnavi ancje di cjoli 'nt un gnûf.»
Ma te vite no contin i se.
di Stefano Gasti
Conte n. 106
Etichetis: Contis, Gjenar sociâl, Stefano Gasti
mercoledì 3 febbraio 2010
Lis domandis
Dontri vignìno?
Dulà lino?
Viero si le viôt brute. A mancjaran un pâr di metris e al à di scugnî cjapâle, prime che e puarti in salvament la bandierine. Fâsi bati di une frute?Eh no, eh!
Lui il so plan lu veve: lassâle che e cjapàs jê la bandierine e daspò tocjâle subit su la spale… dulà crodistu di lâ, cence ombrene? Par dopo vê vonde materiâl par ridii daûr a dutis lis frutis de scuele par un mês bondant.
Cenonè Ivana e à gjambis lungjis e sveltis. Le à cjapade jê, sì, la bandierine. Ma no je restade li a spietâ la pacute di Viero. No. E je partide come une scjele e Viero daûr, altri che ridi par un mês!
Batût di une frute?!
Lui il so plan lu veve: lassâle che e cjapàs jê la bandierine e daspò tocjâle subit su la spale… dulà crodistu di lâ, cence ombrene? Par dopo vê vonde materiâl par ridii daûr a dutis lis frutis de scuele par un mês bondant.
Cenonè Ivana e à gjambis lungjis e sveltis. Le à cjapade jê, sì, la bandierine. Ma no je restade li a spietâ la pacute di Viero. No. E je partide come une scjele e Viero daûr, altri che ridi par un mês!
Batût di une frute?!
Eh no…
Facil a dî!
Ma chê li mighe che no si ferme! E à lis sustis intai pîts!
Disperât, Viero al è disperât, al bute indevant un pît intun salt grubian, di rassanât, a cost di sbregâsi in doi, di distacâsi il pît cun dut il so scarponut fruiât e imblecât. E il pît al svuale intal aiar tant che un eroi di chei di une volte, di chei piturâts intal sussidiari, intes pagjinis di storie...
Le tocje.
O, par dî miôr…
Al tocje, juste cuant che Ivana e met il pît su la linie di salvament là che lis frutis de sô scuadre le spietin cu la vôs e i voi, al tocje la sô cotule svoletante, chel tocut che al cuche fûr di sot dal grumalon neri.
«Tocjade!»
«No po!»
«Tocjade!» a sberlin un cincuante vôs.
«No po!» a sberlin altris cincuante.
Si svilupe un dibatit democratic, in plene regule: cretin di un prepotent, ma jo ti gjavi i voi, brute sgrembie, cjan ledrôs, cjice bastarde.
Ma cui aial reson?
Valie ancje tocjâ cul pît? La cotule fasie part di Ivana?
Cui sino?
Dontri vignìno?
Dulà lino?
Lis grandis domandis de vite!
Il mestri, convocât tant che Salomon, al sta a sintî lis argomentazions, al valute, al pense, al scrutine e po al mande ducj drenti a fâ il probleme!
Al è passât mieç secul.Jo no ai ancjemò rivât adore a capî cui che o soi, o ai ideis une vore fumatosis di dulà che o ven e, par chel che al inten il dulà che o voi, po ben… se nol fos pal satelitâr… o sarès bon di pierdimi ancje a Udin.Piês cun piês, no ai mai savût se chel pont al jere des frutis o dai fruts, di Viero o di Ivana.
Al è passât mieç secul.Jo no ai ancjemò rivât adore a capî cui che o soi, o ai ideis une vore fumatosis di dulà che o ven e, par chel che al inten il dulà che o voi, po ben… se nol fos pal satelitâr… o sarès bon di pierdimi ancje a Udin.Piês cun piês, no ai mai savût se chel pont al jere des frutis o dai fruts, di Viero o di Ivana.
E cheste ignorance “La dolcezza del dì fatal tempererà d’affanno”.
di Laurin Zuan Nardin
Conte n. 105
Etichetis: Contis, Gjenar ironic, Gjenar sureâl, Laurin Zuan Nardin, Onde Curte
lunedì 1 febbraio 2010
Servizis segrets
Lucio al faseve part dai servizis segrets e, scuelât a fâ simpri a la letare ce che il so capo i ordenave, une volte ricevût chel “e mi racomandi, no sta a dâ tal voli”, come cuvierture par discuvierzi il zîr di armis dentri da palestre plui nomenade da citât, al veve scuegnût jentrâ cuntun non fals tal zîr dai sportîfs professioniscj, dûrs e competitîfs, fâsint fente di sei un boxeur. Dopo mês e mês di alenaments e pachis e apostaments, al veve frontade la prime riprese da sô vite cuintri un tamocj di un cuintâl e trente par doi metris di altece clamât “Il zingar di Tarcint”.
Sunade la cjampane dal combatiment si jere visadis lis peraulis dal so capo, chel “mi racomandi, no sta a dâ tal voli”, provant duncje a pestâ chel biât zingar nome ai flancs e ae figure. E chel, il zingar, fuart dai siei trentedoi combatiments, ducj vinçûts par K.O., ae plui sporcje ae tierce riprese, no lis veve sparagnadis, slungjant i guantons come cidulis in flamis, tant che, par vie da velocitât dal colp, a Lucio i someave pardabon di viodi la lôr code di fûc rivâi intor, lassant tai siei voi dome slusignis dentri un cîl stelât.
Ae tierce riprese Lucio nol sarès mai rivât, siôr no, ma, colant par cjere instupidît dopo l’ultin un - doi regalâti dal zingar e batint la cope sul breâr, al veve clarementri sintût il “stec” tipic dal mani di un kalashnikov cuant che al stiche cuintri alc di dûr. La jentrade dai siei coleghis dai servizis segrets e jere stade un sucesson: tredis in scjaipule e un secul in dut di agns di preson pai cuintribandîrs, ma Lucio, di dut chest, nol varès mai savût nuie, strucjât sul ring come une scuete a pene fate e malementri sbrissade di man al casaro.
di Renzo Brollo
Conte n. 104
Etichetis: Contis, Gjenar ironic, Onde Curte, Renzo Brollo
mercoledì 27 gennaio 2010
La gjate udinês
Le gjate udinês a si domandave in ce raze di paîs di feminis che e jere colade. A si varès dite che i mascjos de Cjargne a jerin ducj emigrâts. Jê, che a Udin e jere abituade a fedâ ogni sîs mês e a mangjâ dome patés e crochetis a si cjatave spierdude. Lis surîs a podevin balâi sot dal nâs e le sô gnove parone cridâi tant che e voleve ma jê a no varês movût 'ne moschete. Cussì, aromai mestre dal so colp di scove, la parone i puartave lis surîs miezis cjochis o miezis rotis par dâi voie di cjaçâ ma, une volte che no si movevin plui, a lis lassave li e le sô parone, che no veve nissune voie di mostrâi ancje cemût che a si lis mangje i cridave:
«Folc cji trai, ma ce raza di gjata sêstu tu?»
«Folc ti trai, se rasse di biopaté mi dâstu tu?» a someave dî la gjate.
Alore, le sô parone e veve provât a cuinçâi lis surîs cu la spongje e la gjate e veve cjapât gust ma, cuince chê, cuince chê altre, la comedie dal cuince-e-mangjee lave indenant dal dì dai muarts.
Le taule vistide di fieste, i fîs e lis fiis dai fîs ducj ator. Ancje i siei vecjos parons e chê çuite di une tirecode di mule. La mignestrine siervide, i veris jemplâts, la salate cuinçade, la polente fumant, il tocjo odorant cuissà ce di bon e chê peste di piçule cence dincj, angjeliche, e tacave a recitâ une poesie cui voi tal sufit.
«Prrrrmiao». E dîs la gjate braurose saltant su la taule cuntune surîs te bocje. La frute e scjampe vie disint ce schifo, so cusin si met a ridi viodint che la gjate e piert la surîs che e cole intune mignestre e po s'infuìs jenfri i plats tant che la gjate e strucje la butilie di vin e lis tacis e che... «Joissus le tovaia di me nona, duta macjada!» La surîs cu la gjate daûr a salte jù de taule tant che lis feminis a saltin sù terorizadis su lis cjadreis. I oms a corin daûr ae surîs e ae gjate e finalmentri a butin fûr di cjase la surîs, la gjate e la frute. «Ma no, no la fruta!» A dîs la agne.
Finît di osteâ, e torne la calme.
La frute a intone la sô poesiute sul Gjesù Bambin sot dai voi intenerîts des maris e agnis. Daspò un batimans a jê, un cin cin a ducj tant che di fûr, le gjate a zuie inte nêf.
di Jaio Furlanâr
Conte n. 103
Conte n. 103
Etichetis: Contis, Gjenar ironic, Jaio Furlanâr
lunedì 25 gennaio 2010
Conte di peraulis muartis 2
No i j vignive iniment. La peraule e jere lì, sui lavris ma no i j vignive iniment. Al tornâ a cjalâ il disens di Tizian e dal Salviati par cjatâ un aglain biel che cul çurviel a coreve asedant e scuintiât dilunc i cuarantenûf setôrs dal so ideâl Teatri de Memorie. Ma dut al jere dibant e il “divino Camillo*” al finive par pierdisi in ducj chei riferiments, peraulis e disens.
Une e jere la peraule che al cirive e une e jere la peraule che no cjatave. Nome chê i coventave par descrivi adimplen il concet che al varéss vût di palesâ che sere al selezionât public par mostrâ dute la so abilitât di oradôr. Nondi jere di altris compagnis e propit chê e representave la clâf de sô consacrazion, la piere di volte che tignive adun dute l’architeture dal so discori e, decorade tant che cheste, representave il massim dal sfuarz celebratîf, la regidorie dal steme de sô abilitât noetiche**.
Al polsâ un lamp. Podopo al tornâ mentalmentri a ripercori ducj i setôrs balinant su e ju pes gradinadis: a miârs lis peraulis i j vignirin incuintri, a miârs i ricuarts i j lavin adues tant che, un biel moment, si cjatâ a sbraçâsi par dissipaju vie. Ma al jere dut di bant.
Sfinît al si metê, inalore, a cirî un sinonim. Ma, scaturît e cun disperazion, al si inecuarzé che nondi jere un che al podés no dome jessi pareli ma adiriture svizinasi al sens de peraule piardude e che, se al lave indenant, al coreve il risi di pierdi ancje il corét sens di chistis peraulis. Salacor, ancje chest al si jere bielzà pierdût tant che un rifléss tun spieli co si spueste l’ogjet.
Cundiplui il cjâf i j faseve mâl pal tant
impinâsiesmontâecorîepleâsievualmâeolmâesunôrdilensotedalcorîdibant dilunc il so Teatri figurât.
Strac e sconfit al decidê di lassâ pierdi, al si sentâ su di une bancje, al slungjâ i pîts e al si concentrâ distrat su di une Concio Aulica dal Hartung in spiete de sere.
Di une cualchi bande, Diu al si sveâ di colp: lui che al jere il dut e, partant, memorie e smemoreament di dut, al sintî un sgrisul dilunc un dai soi assons e al intivâ che un contat neuronâl al jere saltât. “Robe di nuje” si disé. Ma chel istéss al jere rivât a sveâlu dal eterni insium.
Infastidît, Diu, alore, al si zirâ di chê altre bande e al tornâ a indurmidîsi.
di Di Suald
Conte n. 102
Conte n. 102
notis:
* “Divino Camillo” (Puart, 1480 – Milan, 1544al jere il non che vignive dât al furlan Giulio Camillo Demino, umanist une vore famôs in chê ete sevi pe sô culture, sevi parcé che al si jere inventât un Teatri de Memorie, une sorte di ipertest ante litteram.
Par saventi di plui: Mario Turello, Anima artificiale, Aviani Editore
** noetiche, pseudosience che si ocupe dal studi des corelazions dal univiers da la ment in relazion a la percezion extrasensoriâl
Etichetis: Contis, Di Suald, Gjenar fantastic, Gjenar romantic, Gjenar sociâl
mercoledì 20 gennaio 2010
Alc si è rot
No sta a cjalâmi cussì, cun chei voi vueits e scocolâts, e la bocje maraveade...
O sai: o varès vût di dital prime, ma o vevi inmò sperance, o vevi pazience. O vevi ancjemò amôr...
Ma cumò alc si è rot...
Ti ai lavât, stirât, ti ai curât e sossonât. Ti ai fat di femine, di mari, di sûr, di segretarie, e ti ai ancje tignût simpri cjalt il jet. Tu no tu vevis mai timp, ma jo o capivi e mi sintivi ancje massepassude a domandâti di plui... Ducj disevin simpri “ce vûstu vê, miôr di cussì”...
Ma cumò alc si è rot...
O ai fat fente di nuie mil voltis e o soi passade par stupide par no paiâ il dazi... Ma ce crodistu, che l’odôr di une altre femine no lu sintìs sui tiei vistîts? La mê anime cree, chê che une volte e cjantave cun vôs di frute, mi diseve “scjampe”, ma chê altre anime stranide che za mi dominave, mi fermave ogni volte il pas.
Ma cumò alc si è rot...
O ai lassât di lavorâ, pal to benstâ, pal to sucès. O soi deventade dutun cu la cjase, cui fîs, cun te. O ai cjapât il to cognon e o soi deventade une tô proprietât. Biele vile, tante robe, femenute fine e ben vistide che e sa cemût ricevi i amîs impuartants, chei che dopo ti tornaran cont.
Ma cumò alc si è rot...
Mi restin dome lis grispis. Chest o ai: grispis come monedis par paiâmi une vite robade. O soi parone dome di chest cuarp scanât che si flapìs, che ogni dì al conte une dulie gnove... Dulà ise la mê vite? Dulà? Dulà?
Un criul garp, di cualchi bande daûr di me... Ise mê fie? E je une vôs che vadì che o cognòs, ma no sai... mi zire il cjâf, no capìs plui nuie. Mi sint la vite a trimâ, e o sbassi i voi: te mê man sanganade, un martiel al gote, sporc di cjavei e di alc altri che no vuei savê...
Eh sì, cumò alc pardabon si à di jessi rot...
di L'Antescûr
Conte n. 101
Conte n. 101
Etichetis: Contis, Gjenar neri, L'Antescûr, Onde Curte
lunedì 18 gennaio 2010
Subbuteo
Kelesidis
Kirastas Pallas
Firos Synetopoulos Serafis
Terzanidis Koudas Kritikopoulos
Papaioannu Karavitis
“Ce bielis peraulis! Ise une poesie scrite par grêc?”No. E je dome une formazion de scuadre di balon eleniche che o vevi imparât a memorie di frut cuant che o zuiavi a Subbuteo.
Mi visi di ducj i dopodimisdì passâts a cjase di Caio a zuiâ...jo, Caio e Jacopo.
Une dì Jacopo al tignive l’Hajduk di Aspalatum. Il mio amì al tignive cul dêt la base emispheriche di Zungul. Zungul, cui ongulons dai pîts, al fasè un cross par Zlatko Vujovic dome che il cross al jere masse lunc e al finì diretamentri tal siet. Golasso!
Goooooooooooolllllllllll!!!!!!!!!!!!!!!!
Kirastas Pallas
Firos Synetopoulos Serafis
Terzanidis Koudas Kritikopoulos
Papaioannu Karavitis
“Ce bielis peraulis! Ise une poesie scrite par grêc?”No. E je dome une formazion de scuadre di balon eleniche che o vevi imparât a memorie di frut cuant che o zuiavi a Subbuteo.
Mi visi di ducj i dopodimisdì passâts a cjase di Caio a zuiâ...jo, Caio e Jacopo.
Une dì Jacopo al tignive l’Hajduk di Aspalatum. Il mio amì al tignive cul dêt la base emispheriche di Zungul. Zungul, cui ongulons dai pîts, al fasè un cross par Zlatko Vujovic dome che il cross al jere masse lunc e al finì diretamentri tal siet. Golasso!
Goooooooooooolllllllllll!!!!!!!!!!!!!!!!
!!!!!!!!!!!!!!!!
Bon. Il catalic dal Subbuteo al jere une vore siôr di scuadris. E ce biei nons che a vevin...AZ’67 ALKMAAR...NEC NIJMEGEN...e
“...e BORUSSIA MÖNCHENGLADBACH...”
Sì, la mê scuadre favoride. La scuadre di Gunther Netzer.
La scuadre che e veve dât 7-1 a la odiose Inter tant amade dai spandons barbis selvuçans.
O vevi ancje i albums de Panini...anzit i ALBA, par dîle juste. O colezionavi dutis lis figurinis. Chês di Rivera, Mazzola, Riva e Boninsegna a jerin segnadis cu la scrite TRISVALIDA.
“Altri che i Poke-mone!!”
Za. Di gnot mi insumiâvi di vê un album cun dutis lis stemis des scuadris di balon de Europe. Mal partave me pari de Svuizare....
O cjalavi ancje lis partidis pe television. Puar Livio, al veve la muse blu. Al berlave cuintri la Angletiere. Al diseve: “I Inglês? A àn di murî te panze di lôr mari! Keegan? Kagan!”
Jo o preavi pe vitorie de Sampdorie e une dì, il Signôr, dal alt dai cîi, mi veve esaudît. In zone Cesarini, la biele Dorie dai cjalcins a riis blancs e celescj e veve butât dentri un golasso a VeronÆ! La difese dal Hellas K.O.!
Jo e i miei amîs o cirivin di dâ dai diviers risultâts ai calendaris de Cope dai Campions o dal Campionât Mondiâl...
La mê esterofilìe e je nassude cu lis scuadris di balon. Chê volte si tignive soredut par chei dal Est. A vevin biei nons come SPARTAK, C.S.K.A. o DYNAMO e a jerin professôrs, minatôrs e soldâts. Cussì almancul si saveve. No vevin ducj i bêçs di chei dal West e alore jo o vevi plui simpatie par un MAGDEBURG o CARL ZEISS JENA che no par une Inter...
Vuê i nestris fîs rincoionîts a zuin cu la Playstation.
Tal vêr balon no esistin plui il centromediano o la mezzala di punta.
I zuiadôrs a van ator cun numars ridicui: 66, 90, 54...
A son ducj pompâts cun cui sa ce sostanziis…
Jo no seguìs nancje plui lis partidis e no ten aments lis formazions.
Bon. Il catalic dal Subbuteo al jere une vore siôr di scuadris. E ce biei nons che a vevin...AZ’67 ALKMAAR...NEC NIJMEGEN...e
“...e BORUSSIA MÖNCHENGLADBACH...”
Sì, la mê scuadre favoride. La scuadre di Gunther Netzer.
La scuadre che e veve dât 7-1 a la odiose Inter tant amade dai spandons barbis selvuçans.
O vevi ancje i albums de Panini...anzit i ALBA, par dîle juste. O colezionavi dutis lis figurinis. Chês di Rivera, Mazzola, Riva e Boninsegna a jerin segnadis cu la scrite TRISVALIDA.
“Altri che i Poke-mone!!”
Za. Di gnot mi insumiâvi di vê un album cun dutis lis stemis des scuadris di balon de Europe. Mal partave me pari de Svuizare....
O cjalavi ancje lis partidis pe television. Puar Livio, al veve la muse blu. Al berlave cuintri la Angletiere. Al diseve: “I Inglês? A àn di murî te panze di lôr mari! Keegan? Kagan!”
Jo o preavi pe vitorie de Sampdorie e une dì, il Signôr, dal alt dai cîi, mi veve esaudît. In zone Cesarini, la biele Dorie dai cjalcins a riis blancs e celescj e veve butât dentri un golasso a VeronÆ! La difese dal Hellas K.O.!
Jo e i miei amîs o cirivin di dâ dai diviers risultâts ai calendaris de Cope dai Campions o dal Campionât Mondiâl...
La mê esterofilìe e je nassude cu lis scuadris di balon. Chê volte si tignive soredut par chei dal Est. A vevin biei nons come SPARTAK, C.S.K.A. o DYNAMO e a jerin professôrs, minatôrs e soldâts. Cussì almancul si saveve. No vevin ducj i bêçs di chei dal West e alore jo o vevi plui simpatie par un MAGDEBURG o CARL ZEISS JENA che no par une Inter...
Vuê i nestris fîs rincoionîts a zuin cu la Playstation.
Tal vêr balon no esistin plui il centromediano o la mezzala di punta.
I zuiadôrs a van ator cun numars ridicui: 66, 90, 54...
A son ducj pompâts cun cui sa ce sostanziis…
Jo no seguìs nancje plui lis partidis e no ten aments lis formazions.
di Checo Tam
Conte n. 100
Conte n. 100
Etichetis: Checo Tam, Contis, Famei, Gjenar ironic, Gjenar romantic
mercoledì 13 gennaio 2010
Conte di peraulis muartis
Immò nuje. Rabbi Jehuda Löw ben Becalel al tornâ a lei cun immò plui grande atenzion il Sefer Jezira, il Libri de Creazion. Ma chest al nol sameave cussì precîs ancje se coret te forme e te sostance: al lassave des libertâts e in chest al stave il so jessî imperfet. D’altre bande se al veve di coventâ tant che interpret de funzion di Diu, stant che Diu al jere dut - ancje imperfezion imparie a perfezion, tant che al scrivé Meister von Eckhart - chest libri nol podeve jessi dal dut precîs, pene la riduzion de perfezion di Diu e de sô essince.
Rabbi Jehuda Löw ben Becalel, inalore, al torna a lei cun ancjemò plui atenzion il Sefer Jezira, il Libri de Creazion e, chel istéss, nol cjatâ il numar precîs dai zîrs che si scugnive di fâ. Chêi altris viaçs andi jerin bastadis siet, cifre juste dal moment che e tignive sevi il trê che il cuatri, i numars divins de perfezion.
Ma cheste volte ni il trê ni il cuatri e neancje il nûf a jerin stâts bastevui ni il recitâ cun modestie e sinciare atenzion il non dal tetragrame. A si scuen dî che une des variants dal Sefer Jezira e proviodeve il numar cuatricentsessantedoi, numar penôs nome a pensâlu par un vieli tant che lui. Ma se cheste e jere la volontât di Diu, venastâi il metilu a la prove nant di daj la pusibilitât di jessi tant che Lui tal dâ la vite, nol podeve dal sigûr tirâsi indaûr dal moment che non sintive nuje altri che un strument tes sôs mans.
Rabbi Jehuda Löw ben Becalel al cjalâ cun misericordie il grant pipinot di tiere vergjine che al jemplave la stanze e che i j jere costât cetante fadure ingrumâ tal stret sotet. Golèm, venastai basoâl, al jere il so non dal moment che al varéss vude la vite ma no l’intelét viudût che al jere un prodot dal om e non di Diu, alc di mecanic là che la vite e saréss jentrade par mieç di un intermediari, non par direte gracie di Diu ancje se Diu, insomp, al varéss pojât il so sigjil, il tetragrame cul so non, segret e che no si podeve pronunciâ, scrit su un fuet di cjarte ben pleât. E da basoâl al si compuartave dutis lis voltis che Rabbi Jehuda Löw ben Becalel lu tornave a puartâ in vite, ubidiente tant che une bestie di cjase, un manichin grandonon che al si moveve cun fadure te strete stanzie ma che, chel istéss, al jere la prove clare de potence, de sapience e, adiriture, de intimitât di Rabbi Löw cun Diu.
Cussì ducj chei altris viaçs. Non cheste volte.
Chest viaç a nuje a vevin zovât i zîr fats ator di lui, ni meti il fueut cul impronunciabil non di Diu in bocje: il Golèm al jere tiere e tiere al restave cence che la vite e rivàs a jentrâ in lui.
Rabbi Löw al si interogâ su chel che al faseve di no just. Salacôr che il ripeti plui e plui voltis cheste opare fantasime de opare di Diu i j veve fate pierdi la umiltât che e coventave? o al veve scrit in mût no just il non sul sfuei? Rabbi Löw, inalore, lu controlâ immò une volte: al jere simpri chel istéss! Nol jere mudât! Ma, cjalant cun plui atenzion a la clope lûs de cjandele, al si inacuarzé che la scrite si jere in part smavide, che e stave piardint di fuarce biel che la cjalave e che, in curt, e jere doventade un olme prin di disspâsi in nuje.
Rabbi Jehuda Löw ben Becalel al capì: nol jere lui che al si stave sbaljant, e jere la lenghe che esprimeve il non di Diu che si jere pierdude e che la supreme presince che e manifestave (o savìn cetant ben dal principi dal vanzeli di San Zuan che Diu al è peraule) mostrant dute la sô potence e che no par nuje e jere mitude sui lavris e in bocje al Golèm e no altrò - ce sajo jo, sul cjâf sede dal savê o sui zenoi simbui de justizie e de salvece... - e jere muarte e murint no varéss plui podude dâ la vite parcé che dal nuje nol salte fûr nuje, nol è pusibil! e cu la sô muart ancje un fruçon di Diu al jere muart e lui, Rabbi Jehuda Löw ben Becalel, nol varéss plui podude dâ la vite, ancje se in maniere imperfete, une ilusion di chel che al jere stât in principi co la crete e jere stade mudade in Adam e no in Golèm, in cugnussince e no in basoletât, e che aromai lui, Rabbi Jehuda Löw ben Becalel, no savint la lenghe che palesave sul sfuei il non vêr di Diu, no saréss plui rivât a metile adun e gjenerâ une gnove vite e al tacâ a vaî di un vajum lizêr, di vieli, cun lagrimis che e savevin di sâl e che e murivin, ancje lôr, ingherdeadis tai pei blanc de barbe.
Di cualchi bande, Diu al si lamentâ tal insium: la pierdite di une lenghe lu riduseve e riduseve lis sôs pusibilitâs di esisti, fasinlu un tic plui puâr. Diu al si lamentave parcé che al capive che un tic a la volte, une lenghe a la volte, a lave pierdinsi e, un fîl plui smavît, al si zirâ di chê altre bande tornant a indurmidisi e a insumiâsi il dut che al jere restât.
di Di Suald
Conte n. 99
Conte n. 99
Etichetis: Contis, Di Suald, Gjenar fantastic, Gjenar romantic, Gjenar sociâl
lunedì 11 gennaio 2010
Passaç a Nord Ovest di Triest
Gno nono mi veve obleât a cjapâ ta man la mierde dal cjaval, palpantle ta palme. Mi veve dite che al jere impuartant tocjâ la ultime riodule dal cjar, par rivâ a capî ce o cui che, ta carovane, al stave denant e parcè. “La cognossince dal sfondac e permet la comprension dal parsore” a mi veve dite tossicjant. E jo no vevi capide une madone. I vevi sîs agns dopo dut e la mierde di cjaval mi faseve schifo. I vuardeavi la strade, spietant che une anime a câs nus vegnìs incuintri puartantnus jutori, par vie che la nestre machine e veve fermât di carburâ e vivi dopo l’ultin tornant. I varessin scuegnût passâ pe statâl tredis ma, da la Austrie a Cjargne, a jerin masse patuliis e il nono, che al vendeve la sô sgnape in cambi di spagnolets forescj, al veve sielzût lis mulatieris, che fin a chel moment a nus vevin dome menât fintremai cûi di vacjis scaturidis dai nestris fârs alts. E pôc dopo, il motôr al jere sclopât definitivementri des bandis di un sierai, là che doi cjavai nus cjalavin come mecanics dentri la lôr oficine. Cuant che la gnot e la glace a jerin caladis sui nestris cjâfs, il nono al veve tacât a stâ mâl pardabon. La mierde di cjaval su la mê man a si stave indurint, il so odôr al smamive, intant che la muse plene di barbe dal vecjo a sblancjave sot i miei voi. I doi cjavai a someavin bandonâts a lôr stes, di masse oris a jerin li e no vevin viodût ancjemò nissun. Pôc dopo miezegnot il nono al jere svignût, tacant subite dopo a delirâ. “Drio al me mar vorrei andar…” al cjantuçave a voi sierâts. “Ce mâr, nono? Che a Lignan no tu sês mai rivât” i disevi sot vôs. “Drio al me mar, vorrei andar. Trieste amor mio!”. Il nono al jere lât indevant cussì par dute la gnot, fintremai che il so cuarp no si jere indurît come la mierde su la mê man. Al jere restât fer impalât, cui voi vierts, a cjalâ i musics luncs dai doi cjavai, che a mastiavin scjassant la criniere. Tor misdì dal dì dopo doi turiscj che a tornavin jù di une cualchi creste li vicin a si jerin svicinâts a nô, tocjant il nono, cjalant cu la code dal voli la mê man incrostade. “To nono al è muart, i scuegnìn rivâ jù e visâ cualchidun. Tu ven cun nô, ma prime laviti chê man” a mi vevin dite. I vevi fat cuintri rabiôs, nascuindint la man daûr da schene. “Mi covente par capî cui che al comande!” ur vevi rispuindût e lôr mi vevin cjalât scocolant i voi. O jeri tornât jù a pît, par vie che nissun dai doi al veve volût, come che i speravi, cjamâmi su lis sôs spalis e il nono, biât lui, al jere restât là sù, vuardeât dai doi cjavai, come smenteât framieç un cualchi passaç a Nord Ovest di Triest.
di Renzo Brollo
Conte n. 98
Etichetis: Contis, Gjenar romantic, Onde Curte, Renzo Brollo
Iscriviti a: Coments al post (Atom)


text:
venerdì 29 aprile 2016
Deventâ nono? Al è un lus.
7 coments:
-
-
Biele le conte.
Ostîr, tu sês lât indenant cuindis dîs cun le date...
- 29/04/16, 14:22
- Yaio ha detto...
-
Bileisime le finâl dal nono pai cjans in mancjance di fruts. Chest nus mostre ancje le deference di mentalitât des gjenerazions. Le voie di condividi cence pôre s'al coste plui cjâr, il dut par ducj di prime cul dut pas sé di cumó. Cun o cence telefonín;-)
- 29/04/16, 19:09
- Luciano Marinig ha detto...
-
I siumps di une vite crevats inte vecjaie,il desideri di cjamina man ta man cuntun frutin ca ti fas di spieli indula che in lui tu ti riviodis te stess, viodi in lui il baston che ti jude cuanche lis gjambis no tignaran su plui,e il plase di sinti le to man strente da so cuantche si sfredarà cul ultin rispir,a cui le colpe di dut chest dolor? Nelo le to conte ae meraveose continue cussi, Lussian
- 30/04/16, 09:01
-
-
Al è stât un moment che i ài sintutût sunsurâ al me om: "In jan o viôt me di piçul cun me nono.." e mi soi comovude un grum. O speri ca di pôc di voltà une conte sul me om e so nono...
- 30/04/16, 15:28
-
-
Nelo, come ch'a ti disevi, me fie a no vûl savê di fami deventâ nono, e inalore o vin tornât a cjoli une cjiçute tal canìs ch'a nus dâ un grum di afiet, e mi fâs cjaminâ ancje se a no ai voie... mandi Nelo o sai ch'a tu âs un biel rapuart cui cjans. Bepi
- 01/05/16, 21:25
- Giovanni Nello Malisano ha detto...
-
Jaio Lussian,Barbara,Bepi i vuestris coments e son la benzine che e sburte a scrivi une altre conte; il tai plui con che si bêf in cheste ostarie. Sperin che chei che no lis comentin mai almancul a lein chestis storiutis di ir e di vuê che contin il mont che al jere e chel di cumò doprant la lenghe furlane.
- 02/05/16, 10:44
-
-
Nelo, o jeri tal forest e soi rivât nome cumò a lei la to conte su Gjiulio e sui nonos. Ni vore ben scrite. Jo o soi fortunât vênt doi nevôts, un di siet e un di nûf agns e mi la gjold cun lôr. Mi displâs nome che gno fie no vûl insegnai il furlan, ma a chest o pensi jo. Par chei che no son ancjemò nonos ur dîs di no pierdi lis sperancis, il timp al indrece tantis robis.
Mandi
- 18/05/16, 14:23


text:
lunedì 10 giugno 2013
Cemût si disial par... talian?
3 coments:
- Galliano ha detto...
-
Bundì e buine setemane,
La etichete "Cemût si disial", e je interessant dal pont di viste che, a son imprescj e peraulis che za no si usin tant al dì di vuê. Jo, cul permès de Ostarie, o fasarai un bon ûs di lôr tal "Taller de furlan" che o ai inmaneât agns indaûr te Societât Furlane di Buenos Aires.
Galliano
- 10/06/13, 18:09
- gelo stellato ha detto...
-
Graciis Galliano! O ai plasê!
Difat, ancje se o sai che no son cuissà ce, dal pont di viste filologjic e leghistic, la fonde dai cemût si disial e je propite chê di cuncimâ une peraule che magari si sta secjant, a fuarce di no jessi bagnade dal ûs...
Cirarai di stâi daûr! :)
- 10/06/13, 20:13
-
-
Dacuardi cun Galian e ancje miôr:Sul contignût di chest post, si puedarès tirâ fûr altre idee che forsit une dì cualchi ondefurlanâr al metarà su cun cualchi contecurtâr.
Le idee a é sempliç ma buine par difondi le culture furlane e le divulgazion de lenghe in plui di fà un program divertent e interesant da scoltâ.
Une volte par setemane, ae radio, si si cjate viers lis 5 di sere cui solits invidâts plui un ospit preseât tirât fûr de atualitât, de politiche e vie indenant. Il sens de ostarie nol sarès mâl par vie che si pues sintî i rumôrs dai veris che si jemplin, che si bêf, etc.etc. Cin cin!
Il condutôr dal program al comence par fâ une cjacarade sule atualitât e po al passe ae domande dal dí ch'al fâs ae comitive (e al public) ce che pensin di cheste peraule che in furlan si dîs Porca. Al puès zontâ: îsal un verp ch'al ûl dî blestemâ o un agjetîf ch'al ûl dî alcaltri? Ise une peraule che a é stade doprade recentementri da cualchi bande o une vecje peraule furlane par dî chest o chest altri?
Lis rispuestis di ognidun a puedin lâ sui doi minûts in mût che si puedi inventâ une storie verosimil
ma soredut inverosimil par disorientâ il public e soredut l'invidât dal dì e dulà che il bon umôr, lis referencis ae atualitât o ae storie taliane o furlane no an di mancjâ anzit a son conseadis. Ognidun al à di cirî di dî le sô ma fâle veramentri curte parce che te radio il timp al é inmò plui preseât par vie des necesitâts de tecniche.
Cuat che dutis lis rispuestis pusibils a son stadis letis o interpretadis dai autôrs o dal interprete locâl, Il Mike Bondì furlan ch'al mene il program al riasum le domande al invidât: Le peraule porca isal un agjetîf come ch'al pretint Toni, un verp come ch'al pretint Meni, un mût di dî come ch'al sigure Cute o un sinonim di cumiere come ch'al pretint inverosimilmentri il Zuant?
Lì, il suspens al finìs cule rispueste, buine o sbaliade dal invidât ma soredut dal public che fin lì al veve le sô opinion.
Inutil dî che tar chest program, ancje le publicitât a scuen sei par furlan parcé che a puedarès sei fate par judâ il public a cjatâ le rispueste.
Une prove, a puès sei fate subite domandant ai contecurtârs achi presints di inventâ une storie che somei vere se a é false o che somei false se a é vere e che no duri plui di 2 minûts di leture. Dutis lis referencis ae storie, atualitât a son permetudis par tirâ lis opinions de proprie bande e contredî le opinion dal vicin. Le fantasie e il umorism no son proibibîts, anzit.
Un salût a ducj,
Jaio
- 15/02/14, 09:17


text:
Il fieravost al é biel dapardut ma a son puèscj indulà ch'al é ancjemó plui biel. Cuant che alc al é gnûf o ch'a é le prime vôlte ch'o lu viodin al nus somee simpri plui biel, massime so sin ben acompagnâts par podê condividi il plasê. Vuê as vot di binore i turiscj a fasevin zà le file par podê lâ sule terace dal municipi a viodi il plui grant tapêt di rôsis dal mont. Viodêtlu ancje vuâltris e par viodilu dal âlt e dal vîf viodêt chiste biele webcam cun tun clic. O chiste altre sù Vignêsie cussí o viodês indulà ch'andé* plui int.
Fai clic per ingrandire


text: Miercus ai 28 di Setembar aes cinc e mieze daspò di misdì, li de Fondazion CARIGO di Gurize (vie Carducci 2) al vignarà presentât il libri "Kabul – Roma, andata e ritorno (via Delhi)" di Andrea Angeli. A intervignin il gjenerâl Federico Maria Pellegatti, gjornalist, peacekeeper e referent pa la comunicazion de CRI gurizane e il colonel Caludio d'Angelo, peacekeeper, bielzà comandant dal 13° reziment carabinîrs "FVG" di Gurize. Il volum al è pensât par cui che al si interesse di afârs internazionâi e di gjeopolitiche e soredut par chei che a àn gust di lâ insot aes cuistions leadis a lis plui gruessis crisis internazionâls. L'event al ven realizât cul patrocini dal Comun e de Provincie di Gurize.


text:
Dîs Comandaments
Speciâl codiç di leçs fondamentâls dât dal Idiu ai Israelitis.
Si lei intal Vecjo Testament che l'Idiu lu à scrit su tauletis di piere cun il so dêt e lis à consegnadis a Moisès. La Setante greche lis segne come "dèka" (dîs) "lògus" (peraule) dal cuâl al ven fûr il tiermin "Decalic"
Il contignût di chestis leçs a si cjate scrit intal libri di Esodi al cap. 20, che in sostance al dîs:
- No tu varâs altri Idiu al infûr di me. No tu âs di fati nissune sculture, ni figure des robis che a stralusin intal cîl, o a son su le tiere. No sta adorâ chestis robis.
- No sta nomenâ il non dal Idiu dibant.
- Santifiche il dî dal ripôs.
- Onore to pari e to mari
- No sta copâ
- No sta sbrissâ intal adulteri
- No sta robâ
- No sta dî false testemoneance
- No sta golosâ la cjase dal to prossim, ni la so femine, ni nissune altre so robe.


text:
O intindģn di continuā a semenā, coltā e cressi insieme cu la comunitāt dal nestri teritori (a km vīf ). Parchel o fasģn cont ta la mobilitazion di dut il popul dai Colonos, che in buine part e dipent di lui la magjie di chest nestri progjet. Ognidun chal deventi part ative intant di Avostanis, deventant soci opūr cul contribūt di un euro par ogni apontament chal partecipe. Il slogan Un paromp par jessi a plomp al č tal spirt di chel dai furlans tal dopo-taramot: Un madon paromp e o tornarģn a plomp. Al č il moment par tirāsi sł lis maniis ducj insieme par une imprese coletive di ricostruzion e di rinassite.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friūl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetāl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietāt culturāl
Lā vie di lą (Furlans da lEurope da lEst)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediāl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Associazion culturāl Colonos
v. Zuan di Udin, 8
33050 Vilecjasse di Lestize (Ud)
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
martedì 31 luglio 2012
VIVA ONDE FURLANE E IL PREMI “ANDREA ZARAMELLA” SABIDE AI 4 DI AVOST A MUÇANE
Pubblicato da PD Palazzolo dello Stella a 04:33 Nessun commento:
Etichette: a2f3, andrea zaramella, basse furlane, fieste, friûl, hot staff, mig 29 over disneyland, muçane, musiche, musiche furlane fuarte, radio onde furlane
domenica 22 luglio 2012
MANDI ARNALT
Tu sês simpri stât un esempli. Grazie par dut. Mandi!
JACUME!
21/07/2012 Assemblee Regjonâl dal Partît Democratic
Debora Serracchiani si candide ae presidence de Regjon.
"Sint la responsabilitât di meti a disposizion la mê candidature pes elezions regjonâls dal 2013 in Friûl-Vignesie Julie"
"Cualchidun al gjolt a clamâmi "romane" par coionâmi. Ben, volarès augurâ a chestis personis di sintî la lôr partignince a cheste tiere fuarte e salde almancul tant che la sint jo".
giovedì 5 luglio 2012
TRÊ APONTAMENTS PAR SABIDE TE BASSE JENFRI DIBATITS, LIBRIS E TEATRI
Sabide ai 7 di lui
2012 a lis 17.00 ITALIE. SINO DUCJ COMPAGNS DI FRONT A LA JUSTIZIE IN LA LEÇ?
us
invide al secont apontament di “Vino di Lei 2012”: intal zardin de famee
Bianco, in Via Stroppagallo 47/1 a Muçane apontament cun Mauro Daltin e il sô
ultin libri “I
PIEDI SUL FRIULI - Viaggio fra lune, borghi e
storie dimenticate” (Edizioni Biblioteca dell’Immagine)". La
Associazion
Artetica
“Vecia Pescaria” di Maran
Assemblee publiche inmaneade di bande de sezion ANPI di Cjarlins e Maran cun intervents dal Prof. FURIO HONSELL, sindic di Udin e dal Sen. FELICE CASSON, Vice President dai Senatôrs dal Partît Democratic.
Sabide ai 7 di lui
2012 a lis 18.30
Introduzion e cjacaris par cure di Gabriella Cecotti, leturis e incursions di Claudio Moretti. A seguî degustazions dai vins de Aziende Agricule Dino Turco di Dolegne.
In câs di ploie la serade di davuelzarà alì dal Centri Civic Villa Muciana in Place San Marc.
Vignît in biciclete.
Simpri sabide ai 7 di lui, a lis 21.30, in Place Frangipane a Maran inte suaze de rassegne “Teatro in Visinàl” inmaneade de Assemblee Teatrâl F. Faccio, un spetacul di no pierdi:
Mayorga / Lluvia Horizontal di Valencie (Italie, Cîl, Spagne) e presentarà il
spetacul “VERNE:UN SOGNO A 20.000 LEGHE” cu le partecipazion di Angelo Comisso
al piano. la Compagnie Yevgeni
Par info:virginia@lluviahorizontal.com
virginia
Pubblicato da PD Palazzolo dello Stella a 14:40 Nessun commento:
Etichette: a.comisso, anpi, artetica, assembleee teatrâl maranese, basse furlane, casson, daltin, friûl, g.cecotti, honsell, justizie, libris, lluvia horizontal, maran, moretti, muçane, teatri, vinodilei, vins
mercoledì 4 luglio 2012
6/7/2012 - LIS LOTIS DAL CORMÔR A PALAÇÛL
Inte suaze de rassegne “Estât, aghis e storiis” il Comun di Palaçûl, la Associazion Culturâl Emilio Nardini e Radio Onde Furlane us invidin a partecipâ al spetacul:LA MEMORIE, DOPO LA LIBERAZION LIS LOTIS PAL LAVÔR
1950, la Basse Furlane a jeve il cjâf: LIS LOTIS DAL CORMÔR
Vinars ai 6 di lui, a lis 21.00, in Place Luigi Bini a Palaçûl
Introduzion di Lorenzo Fabbro e Adriano Venturini, videointervistis ai protagoniscj, leturis di Maurizio Mattiuzza e incursions musicâls dai Luna e Un Quarto.“La primevere dal 1950, la miserie e la emigrazion, il plan pal lavôr e il grant siopar contrari sul Cormôr. Comizis cun miârs di personis a jemplâ lis placis, sindacaliscj ex-partigjans a traviersâ lis stradis de Basse in biciclete, i zovins, lis assembleis dai zornadîrs. Une lote deventade event politic e sociâl di enorme impuartance pal teritori de Basse e pal mont dal lavôr furlan in gjenerâl. Tornâ a contâ par no dismenteâ.”
Pubblicato da PD Palazzolo dello Stella a 07:44 Nessun commento:
Etichette: a. venturini, basse furlane, dirits, friûl, l. fabbro, lavôr, lotis dal cormôr, lunaeunquarto, m. mattiuzza, memorie, palaçûl, radio onde furlane
Iscriviti a: Post (Atom)